Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 2. számú melléklet a 34/2008. (XII. 12.) OKM rendelethez
Paragraph Index: 709

4. Differenciált tanulásszervezés A tananyagot a tanterv – a tananyagtartalom jellegétől, – optimális elsajátíthatóságától, – a tanulók életkori sajátosságaitól függően eltérő tanulás-, tanításszervezési keretekre – tantárgy, komplex projekt, témahét – és differenciált napi időfelhasználásra – tanórabeosztás, projektóra-beosztás – tervezi. Ez egyben azt is jelenti, hogy a tradicionális tantárgyi keretek helyére nem műveltségterületek, hanem a tanulás-tanítás szervezési kereteihez rendelt tananyagegységek kerültek. A kerettanterv – az iskola kiterjesztett funkciójának megfelelően – kiemelt feladatként határozza meg a tanulási képességek, a szociabilitás, az együttműködési képességek fejlesztését. Ezért a kooperatív technikák alkalmazását, a horizontális tanulást, a projektoktatást a tanulási motiváció megteremtésének eszközeiként kezeli. Ezek a módszerek, eljárások, technikák ugyanis lehetővé teszik a tanulói aktivitást, a több irányú kommunikációt, a tanulók megismerésére számos lehetőséget biztosítanak, segítve ezzel a személyre szabott fejlesztést. Támogatják ezen túl az olyan attitűdök kiépítését mint: a segítő és kezdeményező magatartás, a felelősségtudat. A kerettanterv tanulás jelentését kiterjeszti, és minden tevékenységformára értelmezi. A tantárgyba sorolás meghatározó alapelve – kivált az első két pedagógiai szakaszban – az adott tevékenység kompetenciafejlesztési, pedagógiai funkciója, természetesen igazodva a NAT műveltségterületeihez, az adott szaktudomány szakmai követelményeihez. Az egyes tantárgyak differenciált kompetenciafejlesztési feladatokat látnak el, így tanítási egységek tananyagtartalmait az adott differenciált célok határozzák meg. A kerettanterv lényegi eleme – nem pusztán módszertani ajánlás – az időfelhasználással, illetve a munkarenddel kapcsolatos javaslat. Az új típusú tananyagtartalmak elsajátítása, a kompetencia elvű tanítás nem valósítható meg a tradicionális 45 perces, homogén korcsoportban tartott, XIX. századi szaktudományokhoz kötődő tantárgyszerkezetben és időstruktúrában, illetve ennek újrafogalmazása nélkül. A tanítás- tanulásszervezésnek igazodnia kell a különböző tantárgyak szakmai sajátosságaihoz, az adott feladat elsajátításának, rendszerezésének, gyakorlásának időigényéhez, a gyerekek életkorához.

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes